RO Jurnalul Oficial al Uniunii Europene C 333/3

Raport final al consilierului-auditor (1)

Cazul AT.40013 – Sisteme de iluminat

(2017/C 333/03)

La 18 mai 2016, Comisia a inițiat proceduri în temeiul articolului 11 alineatul (6) din Regulamentul (CE) nr. 1/2003 (2) și al articolului 2 alineatul (1) din Regulamentul (CE) nr. 773/2004 (3) împotriva întreprinderilor Valeo (4), Automotive Lighting (5) și Hella (6) (denumite, în mod colectiv, „părțile”).

În urma discuțiilor privind tranzacția (7) și a propunerilor de tranzacție (8), în conformitate cu articolul 10a alineatul (2) din Regulamentul (CE) nr. 773/2004, la 10 mai 2017, Comisia a adoptat o comunicare privind obiecțiunile („CO”). Conform CO, părțile au participat la o încălcare a articolului 101 din Tratatul privind funcționarea Uniunii Europene și a articolului 53 din Acordul privind Spațiul Economic European (SEE), constând în contacte anticoncurențiale în SEE privind stabilirea prețurilor sistemelor de iluminat pentru automobile și a anumitor alte condiții de comercializare în perioada cuprinsă între iulie 2004 și octombrie 2007 (9). Răspunsurile părților la comunicarea privind obiecțiunile au confirmat că aceasta reflectă conținutul propunerilor lor de tranzacție și că părțile își mențin angajamentul de a urma procedura de tranzacție.

În temeiul articolului 16 din Decizia 2011/695/UE, am examinat dacă proiectul de decizie se referă exclusiv la obiecțiunile cu privire la care părțile au avut posibilitatea de a-și face cunoscute punctele de vedere. Am ajuns la o concluzie afirmativă.

Având în vedere cele de mai sus și dat fiind că părțile nu mi-au adresat nicio cerere sau reclamație (10), consider că, în acest caz, s-a respectat exercitarea efectivă a drepturilor procedurale ale părților implicate în procedură.

Bruxelles, 20 iunie 2017. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (JO L 1, 4.1.2003, p. 1).

(3) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(4) Valeo S.A., Valeo Service SAS și Valeo Vision SAS.

(5) Magneti Marelli S.p.A. Și Automotive Lighting Reutlingen GmbH.

(6) Hella KGaA Hueck & Co.

(7) Reuniunile în vederea încheierii unei tranzacții au avut loc în perioada iunie 2016-aprilie 2017.

(8) Părțile au transmis cereri de tranzacție în perioada cuprinsă între […].

(9) În ceea ce privește întreprinderile Valeo și Automotive Lighting, încălcarea a început la 7 iulie 2004, în timp ce în cazul întreprinderii Hella, aceasta a început la 1 ianuarie 2006. Data încetării încălcării pentru toate părțile este 25 octombrie 2007.

(10) În temeiul articolului 15 alineatul (2) din Decizia 2011/695/UE, părțile la procedurile în cazurile de înțelegere care se angajează în discuții privind tranzacția în temeiul articolului 10a din Regulamentul (CE) nr. 773/2004 pot sesiza consilierul-auditor în orice etapă a procedurii de tranzacție pentru a garanta exercitarea efectivă a drepturilor lor procedurale. A se vedea și punctul 18 din Comunicarea Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).